钦定古今图书集成/明伦汇编/官常典/第600卷 > 《贺提刑陈寺丞启》郑厚
## 钦定古今图书集成/明伦汇编/官常典/第600卷 > 《贺提刑陈寺丞启》郑厚

阳回献岁，可觇道长之机；治应期年，已著风清之效。
龙躔初纪，绣节增明。恭惟某官，气养直刚，学根纯正。
文腾五色，交辉泰运之更华；令信四时，允合岁功之
有序。自六辔如丝之在手，觉三军挟纩以归心。筹密
运于户庭之间，情自得于江山之外。霜露无非教，岂
专肃杀之威；天地大曰生，中寓孳萌之德。空寇巢于
乘雪，振王旅以如雷。群阴力排，万类气吐。茂对岁华
之盛，豫占鼎辅之和。某分教无能，受知特异。孤根培
植，喜逢梅岭之先春。暖律吹嘘，顿释芹池之独冷。仳
月毫而展望，敬云宇以驰神。